Vista la comunicació de vaga formulada pel sindicat UGT a l'empresa Ferrocarrils de la Generalitat de Catalunya (registre d'entrada de 5 de juny de 2014), que està prevista per als dies 16 de juny, 11 i 24 de setembre de 2014, des de les 12.00 fins a les 16.00 hores, i que afecta tot el personal de l'empresa que presta servei a les línies metropolitanes i a les àrees corporatives;
Atès que el servei de transport de viatgers per ferrocarril que presta l'empresa Ferrocarrils de la Generalitat de Catalunya s'ha de considerar un servei essencial per a la comunitat, ja que la seva interrupció afectaria béns i drets constitucionalment protegits, com és el dret al trasllat i a la lliure circulació, segons assenyala l'article 19 de la Constitució;
Atès que el transport per ferrocarril que ofereix l'empresa és un mitjà que dóna servei a un gran nombre d'usuaris, que ha anat creixent de forma constant degut a la intensa interrelació entre les poblacions del Barcelonès i les comarques circumdants, com són el Vallès Occidental, el Baix Llobregat, l'Anoia i el Bages i també amb l'àrea interior de la ciutat de Barcelona, i que, malgrat que en alguns casos hi ha mitjans alternatius de transport, el fet és que la gran quantitat de desplaçaments obliga a mantenir en funcionament aquest servei que cobreix, entre d'altres, la mobilitat obligada per motius laborals i d'estudis de la població i que, per tant, resulta necessari garantir;
Atès que el moviment de viatgers i desplaçaments s'ha anat diversificant en els últims anys i les hores d'entrada i sortida de la feina, ja sigui en centres de treball de la indústria com en els d'oficines i comerços, i als centres d'ensenyament i centres socials i sanitaris, no es produeixen únicament en les anomenades hores punta, sinó que hi ha una distribució al llarg del dia que es tendeix a homogeneïtzar, motivada, entre d'altres, per les jornades intensives, les flexibilitats horàries i la conciliació de la vida laboral i familiar; i atès que aquest fet afecta d'una manera especialment greu les persones sense vehicle particular, les persones grans, les persones amb discapacitat i les persones que resideixen en zones més aïllades, que són les que substancialment depenen del mitjà col·lectiu de transport, cal garantir el servei de transport de viatgers al llarg de tota la jornada i no només en les hores punta;
Atès que en ordres anteriors, com són l'Ordre EMO/19/2013, de 4 de febrer; l'Ordre EMO/160/2013, de 9 de juliol; l'Ordre EMO/165/2013, de 17 de juliol; l'Ordre EMO/215/2013, de 6 de setembre, i l'Ordre EMO/176/2014, de 5 de juny, s'han adequat els serveis mínims fixats per a les empreses que realitzen el transport de viatgers, metro i autobusos, a la ciutat de Barcelona, per tal d'atendre la diversificada necessitat de transports, ja esmentada, que els usuaris tenen al llarg del dia, i que per això s'han fixat serveis durant tot el dia: d'una banda, per a les anomenades hores punta, des de les 6.30 a les 9.30 hores i des de les 16.00 a les 20.00 hores, i durant les quals, atesa la més alta incidència, queda justificat garantir el funcionament del servei amb un percentatge elevat; i de l'altra, per a les anomenades hores vall, que coincideixen amb la resta de la jornada, i durant les quals es garanteix el servei amb un percentatge mínim, per la qual cosa cal adoptar per a Ferrocarrils de la Generalitat de Catalunya el mateix criteri;
Atès que el dia 11 de setembre de 2014, Diada Nacional de Catalunya, hi ha programats actes de caràcter reivindicatius a la Ciutat Comtal als quals és previsible una gran afluència de públic, ja no només de la ciutat de Barcelona sinó que també d'arreu de Catalunya, que representa una mobilitat molt superior en relació amb un altre dia festiu;
Atès que el dia 24 de setembre de 2014 és festiu local a la ciutat de Barcelona i a algunes localitats més, però no a totes les destinacions que proveeix el servei de transport de viatgers de Ferrocarrils de la Generalitat de Catalunya, on tindrà la condició de dia laborable;
És en atenció a les raons exposades i atès que el desenvolupament de la vaga coincideix amb hores vall els dies 16 de juny i 24 de setembre de 2014, i també per la mobilitat especial del dia 11 de setembre de 2014, que es fixen com a serveis mínims el 20% del servei habitual durant la franja de 12.00 a 16.00 hores;
Atès que, en tot cas, es mantindrà el servei indispensable per donar la infraestructura imprescindible per al funcionament dels serveis mínims assenyalats;
Atès que s'ha sol·licitat a les parts les seves propostes de serveis mínims tal com consta a l'acta de 10 de juny de 2014;
Atès que s'ha demanat informe a la Secretaria General del Departament de Territori i Sostenibilitat;
La situació de vaga anunciada pel sindicat UGT a l'empresa Ferrocarrils de la Generalitat de Catalunya, que està prevista per als dies 16 de juny, 11 i 24 de setembre de 2014, des de les 12.00 fins a les 16.00 hores, i que afecta tot el personal de l'empresa que presta servei a les línies metropolitanes i a les àrees corporatives, queda condicionada al manteniment dels serveis mínims següents:
Així mateix, s'estableixen com a serveis mínims els moviments i les operacions necessàries per al funcionament normal dels serveis fixats anteriorment, així com per al desenvolupament normal del servei un cop finalitzada la situació de vaga.
El cessament i les alteracions en el treball produïts pel personal necessari per al manteniment dels serveis mínims que determina l'article 1 d'aquesta Ordre seran considerats il·legals als efectes de l'article 16.1 del Reial decret llei 17/1977, de 4 de març, en relació amb l'article 54 del Reial decret legislatiu 1/1995, de 24 de març, de l'Estatut dels treballadors.